A dilla franca, la chronique de Julian Mattei - A fiara à fisculi
Par Julian Mattei [email protected]
Dopu à i dubbiti, e contruverse è e sturzulere, hà fattu spuntà (infine) u chjarore l'accendera di a prima caldaghja olimpica.
IP3 PRESS/MAXPPP Vincent Isore
Spiritu di i Ghjochi, à chì ne sì ? À dui mesi di a ceremonia d'apertura di i Ghjochi Olimpichi di Parigi, serebbe forse ora di pone si a quistione, in giru à st'evenimentu mundiale ch'ella ùn hà più urganizatu a Francia dapoi un seculu.
Dapoi ch'elli sò stati attribuiti sti ghjochi sett'anni fà, si hè intesu di più pulemiche è inchietudine chè fiertà è intusiasmu per accoglie a più grande manifestazione spurtiva di u mondu.
Caldaghja
Seranu forse scambiati una cria l'affari dapoi stu mercuri 8 di maghju. Hà simbulizatu a ghjunta di a fiara olimpica nant'à u portu di Marseglia l'entrata inde un tempu novu, mentre u quale anu da esse girati tutti i sguardi ver'di a Francia.
Dopu à i dubbiti, e contruverse è e sturzulere, hà fattu spuntà (infine) u chjarore l'accendera di a prima caldaghja olimpica. Indetta a via di ciò ch'elli ponu arrecà i JO : un'uccasione vera di adunisce si per una stonda festosa è universale in giru à una cità vestuta di lume.
Hà da passà oramai a fiara d'una manu à l'altra à traversu 400 cumune di 'sse France, è sta settimana in Corsica, per via di 10 000 scambii, famosi o anonimi. Spurtivi, artisti, eroi d'ogni ghjornu, vittime di l'attentati o ghjente simpliciamente impegnate per u cumunu, raprisentanu tutti tante sorze d'ispirazione, di fiertà o di cumpassione chì risonanu cù a cumunità è i valori ch'ella si vole prumove.
A dì la franca, sò abbastanza scarsi i mumenti di addunita per imbugnà si cun quessu quì. Ùn si pò accuntentà un paese di ritruvà si solu in giru à qualchì ceremonia memuriale. Inde una Francia divisa è chì s'affonda à spessu inde u pessimisimu è un sintimu di sclassificamentu, puderianu esse i Ghjochi olimpichi una stonda più lebbia è una calmata prediletta. Forse ancu un mumentu di piacè per tutti quelli chì aspettanu 'ssa festa chì si vede una volta à seculu.
Bella sicura, si puderà sempre interrugà omu nant'à a necessità di mette in ballu un evenimentu simule à i tempi di a transizione eculogica. Da stu puntu di vista, ci vulerà à ricunnosce chì unepochi di sforzi sò stati fatti. Hè prevista una reduzzione di 55 % di l'emissione di gasi à effettu serra di pettu à i Ghjochi di Londra di u 2012. Dicenu ancu certi sperti ch'elli facenu i Ghjochi di Parigi da passarella trà l'eccessi di i tempi passati è u mudellu novu da inventà per i tempi à vene.
Si sà, ùn sò pussute esse fatte tutte l'infrastrutture di trasporti, ma si hè riesciutu quantunque à fà ne a maiò parte nanzu à u principiu di l'evenimentu. Fatta fine, serà altrò a scumessa : fà ch'elli ùn sianu annigati i Ghjochi sott'à e custrette securitarie imposte da u cuntestu internaziunale. Hè digià un pezzu ch'elli sò in alerta i servizii di a securità interna, per circà di parà u peghju.
Marasmu
Dopu à i bisbiglii di sti pochi anni, zitti dapoi qualchì mese malgradu l'azzuffi di a campagna per l'elezzione europee, l'anu capitu ancu i pulitichi : ùn hà nisunu interessu a Francia à fiascà cù 'ssi Ghjochi.
Serà piuttostu l'interessu di tirà tutti inde u listessu sensu, per sorte in fine di 'ssa forma di marasmu è di scuragimentu chì face troppu à spessu da regula inde 'ssu paese.
Une info ? Un témoignage ?
Contactez-nous